
ΣΥΛΛΟΓΟΣ ΕΡΓΑΖΟΜΕΝΩΝ Γ.Ν.ΧΑΛΚΙΔΑΣ                  

ΚΑΤΑΓΓΕΛΙΑ – ΕΝΗΜΕΡΩΣΗ
 ΠΡΟΣ ΜΜΕ ΚΑΙ ΕΡΓΑΖΟΜΕΝΟΥΣ

Για μεθοδεύσεις εκχώρησης λειτουργιών 
και υποβάθμιση του Τμήματος Διατροφής

Ο Σύλλογος Εργαζομένων του Γενικού Νοσοκομείου Χαλκίδας καταγγέλλει δημόσια τη συστηματική και εσκεμμένη υποβάθμιση του Τμήματος Διατροφής, η οποία πλέον οδηγεί σε απόπειρα εκχώρησης κρίσιμων λειτουργιών του νοσοκομείου σε ιδιώτες.
Την Παρασκευή 03/04/2026 αναρτήθηκε στη «Διαύγεια» διαγωνισμός για την ανάθεση οικονομοτεχνικής μελέτης σε εμπειρογνώμονα (προκειμένου να αξιολογηθεί η μετάβαση σε υπηρεσίες Catering), με ασφυκτική προθεσμία υποβολής προσφορών έως τις 06/04/2026. Μόλις μία ώρα αργότερα, δημοσιεύθηκε δεύτερος διαγωνισμός για υπηρεσίες σίτισης (catering), με καταληκτική ημερομηνία τη Μεγάλη Πέμπτη 09/04/2026.
Οι εξαιρετικά περιορισμένες αυτές προθεσμίες και η μεθοδευμένη χρονική αλληλουχία των ενεργειών δεν αφήνουν περιθώρια παρερμηνείας: πρόκειται για προειλημμένες αποφάσεις, που επιχειρούν να παρακάμψουν κάθε ουσιαστική διαδικασία και να επιβάλουν με διαδικασίες εξπρές την ιδιωτικοποίηση της σίτισης.

Η εξέλιξη αυτή αποτελεί συνέχεια μιας διαρκούς πολιτικής απαξίωσης του Τμήματος Διατροφής, που εκδηλώνεται μέσα από:
· δραστική περικοπή κονδυλίων, 
· σοβαρή υποστελέχωση, 
· συστηματική υποβάθμιση του έργου και της προσφοράς των εργαζομένων. 

Αφού οδήγησαν συνειδητά το Τμήμα σε αποδυνάμωση, επιχειρούν σήμερα να ολοκληρώσουν το σχέδιο, εκχωρώντας βασικές λειτουργίες του σε ιδιωτικά συμφέροντα.
Παράλληλα, τίθενται κρίσιμα και αμείλικτα ερωτήματα που αφορούν τόσο το ανθρώπινο δυναμικό όσο και τη δημόσια περιουσία:
· Τι πρόκειται να συμβεί με το προσωπικό του Τμήματος Διατροφής; Θα μετακινηθεί σε άλλες υπηρεσίες, θα τεθεί σε καθεστώς αβεβαιότητας ή θα οδηγηθεί σε σταδιακή απομάκρυνση; Ξέρουμε πολύ καλά τους όρους του εκάστοτε επιχειρηματία, την επιλογή προσωπικού και την απόλυση με οποιοδήποτε πρόσχημα.
· Τι σχεδιάζεται για τον εξοπλισμό του Τμήματος; Θα απαξιωθεί μέσω εγκατάλειψης, θα παραμείνει κλειδωμένος και ανενεργός ή θα παραχωρηθεί ουσιαστικά «δώρο» στον ιδιώτη ανάδοχο για χρήση;
Υπενθυμίζουμε ότι ο εξοπλισμός αυτός έχει αγοραστεί με δημόσιους πόρους, δηλαδή με χρήματα του ελληνικού λαού, και δεν μπορεί να μετατραπεί σε εργαλείο εξυπηρέτησης ιδιωτικών συμφερόντων.
Επιπλέον, εύλογα ερωτήματα προκαλεί το γεγονός ότι ο Διοικητής εμφανίζεται ως «προσωρινά» τοποθετημένος σε διατεταγμένη υπηρεσία να εφαρμόσει την κυβερνητική πολιτική, την ίδια στιγμή που λαμβάνονται αποφάσεις με σοβαρές και μακροπρόθεσμες συνέπειες για τη λειτουργία του νοσοκομείου.

ΔΗΛΩΝΟΥΜΕ ΟΤΙ:
· Δεν θα επιτρέψουμε την περαιτέρω απαξίωση και ιδιωτικοποίηση κρίσιμων υπηρεσιών του νοσοκομείου. Οι εργαζόμενοι του Νοσοκομείου θα το υπερασπιστούμε με όποιο κόστος.
· Η σίτιση των ασθενών αποτελεί βασική δημόσια υπηρεσία και δεν μπορεί να αντιμετωπίζεται ως πεδίο επιχειρηματικής εκμετάλλευσης. 

ΑΠΑΙΤΟΥΜΕ:
· Την άμεση απόσυρση των διαγωνιστικών διαδικασιών. 
· Την ενίσχυση του Τμήματος Διατροφής με μόνιμο προσωπικό. 
· Τη διασφάλιση επαρκών πόρων για την ποιοτική και ασφαλή λειτουργία του. 

Καλούμε τα Μέσα Μαζικής Ενημέρωσης, τα σωματεία δημόσιου και ιδιωτικού τομέα, τα δευτεροβάθμια συνδικαλιστικά όργανα και όλους τους εργαζόμενους, να σταθούν απέναντι σε αυτές τις πρακτικές και να συμβάλουν στην υπεράσπιση του δημόσιου χαρακτήρα της υγείας.

